钦定古今图书集成/明伦汇编/氏族典/第174卷 > 钱即
## 钦定古今图书集成/明伦汇编/氏族典/第174卷 > 钱即

按《宋史钱惟演传》：“即字中道，吴越王诸孙也。第进士，
为睦州推官，辟鄜延幕府。崇宁中，为陕西转运判官。
王师复银州，转饷最，除直龙图阁，知庆州。至镇，筑安
边城、归德堡，包地万顷，纵耕其中，岁得粟数十万。徙
知延安府，加集贤殿修撰，又进徽猷阁待制，显谟阁
直学士。在延五年，童贯宣抚陕西，得便宜行事。”时长
安百物踊贵，钱币益轻，贯欲力平之。计司承望风旨，
取市价率减什四，违者重寘于法，民至罢市。又行均
籴法，贱入民粟，关内骚然，几于生变。即抗章极陈其
害，贬永州团练副使，数月还待制、知兴仁府，徙太原。
以童贯宣抚本道，辞，不许。居二年，以疾提举洞霄宫，
复直学士。睦寇作，起知宣州，悉意应军须。贯上其功，
进龙图阁学士，贯遂引为河北、河东参谋，以老固辞，
乃转正奉大夫，致仕，卒。赠金紫光禄大夫，谥忠定。